Хайме идва на власт след смъртта на баща си Педро II Арагонски в битката при Мюре през 1213 срещу кръстоносците от албигойския кръстоносен поход. По това време невръстния Хайме е заложник на водача на кръстоносците Симон де Монфор, изпратен там от баща си като залог за бъдеща сватба с дъщерята на Монфор. След смъртта на баща му, Монфор в продължение на година отказва да пусне заложника си и се налага арагонските благородници да помолят папа Инокентий III да се намеси. През 1214 Монфор го предава в Монсон на водача на тамплиерите в Южна Франция и Испания, където младия Хайме остава да се обучава до 1218.